පසුගිය වසරේ ඉන්දියාවේ පැවැති පොදුරාජ්‍ය මණ්ඩලයීය ක්‍රීඩා උළෙලේ සිදුවූවා යැයි කියන මහ පරිමාණ දූෂණ වංචා හා අක්‍රමිකතා පිළිබඳ ප්‍රශ්න කිරීම සඳහා ක්‍රීඩා උළෙලේ සංවිධායක කමිටු සභාපති ලෙස කටයුතු කළ සුරේෂ් කල්මාඩි එරට මධ්‍යම රහස් පරීක්ෂණ සේවා අංශය මගින් ඊයේ අත්අඩංගුවට ගනු ලැබූවේය.තරග සංවිධායක කමිටුවේ සභාපති ධූරයෙන් නෙරපනු ලැබූ කල්මාඩි ප්‍රශ්න කිරීම සඳහා නවදිල්ලියේ පිහිටි මධ්‍යම රහස් පරීක්ෂණ අංශ මූලස්ථානය වෙත රැගෙන ගොස් ඇත.ඊයේ දහවල් වන විටත් ප්‍රශ්න කිරීම් සිදුවෙමින් පැවැති බව රහස් පරීක්ෂණ නිලධාරියකු ඒ. එෆ්. පී. පුවත් සේවයට පවසා ඇත.පොදුරාජ්‍ය මණ්ඩලය ක්‍රීඩා උළෙල සඳහා ප්‍රතිසංස්කරණ කරනු ලැබූ ක්‍රීඩාංගණවල ප්‍රමිතිය බාලවීමත්, වැඩ කටයුතු ප්‍රමාදවීමත් හේතුවෙන් ඇරැඹි පරීක්ෂණ කටයුතු අනුව මහ පරිමාණ මුදල් අක්‍රමිකතා සිදු වූ ඇති බව මීට පෙර අනාවරණය වී තිබිණි.66 හැවිරිදි කල්මාඩි ඉන්දීය ගුවන් හමුදාවේ හිටපු ගුවන් නියමුවකු වන අතර ප්‍රබල දේශපාලන සම්බන්ධතා රැසක් ඇති පුද්ගලයෙකි.පොදු රාජ්‍ය මණ්ඩලීය ක්‍රීඩා උළෙලේ අක්‍රමිකතා සිදුවීමෙන් පසුව මාධ්‍ය මගින් දැඩි ලෙස විවේචනය කළ කල්මාඩි පසුගිය කාලය පුරා කීපවතාවක්ම ප්‍රශ්න කිරීමට ලක්වී තිබිණි..